b"\n_START_ARTICLE_\nPort-Royal des Champs\n_START_PARAGRAPH_\nPort-Royal des Champs on vanha, keskiaikainen sisterssil\xc3\xa4isluostari Chevreusen laaksossa Pariisista lounaaseen Magny-les-Hameaux'n kunnassa, ja se on muutaman merkitt\xc3\xa4v\xc3\xa4n hankkeen alkukoti.\n_START_SECTION_\nPort-Royal des Champs ja jansenismi\n_START_PARAGRAPH_\nApottiluostari perustettiin vuonna 1204 ja sen nimi vahvistettiin vuonna 1216, mutta tuli tunnetuksi opetuslaitoksena, kun abbedissa Jacqueline Arnaud oli suorittanut luostarin reformaation vuonna 1602. Arnauld\xe2\x80\x99n suku otti luostarin suojelukseensa ja t\xc3\xa4m\xc3\xa4n j\xc3\xa4lkeen suvun j\xc3\xa4senet johtivat luostaria. Vuonna 1625 luostarisisaret perustivat Pariisiin uuden Port-Royal-luostarin, jota kutsuttiin Pariisin Port-Royal-luostariksi ja aiemmasta tuli Port-Royal des Champs -luostari._NEWLINE_Alkuper\xc3\xa4iseen ymp\xc3\xa4rist\xc3\xb6\xc3\xb6n perustettiin lukuisia kouluja ja ne tulivat tunnetuksi Port-Royalen pikkukouluina. Niist\xc3\xa4 tuli kuuluisia niiss\xc3\xa4 annettavan opetuksensa korkean laadun t\xc3\xa4hden. Vuonna 1634 Saint-Cyran tuli luostarin hengelliseksi johtajaksi, h\xc3\xa4n oli jensenistien yst\xc3\xa4v\xc3\xa4 ja t\xc3\xa4st\xc3\xa4 hetkest\xc3\xa4 l\xc3\xa4htien luostarit ja pikkukoulut liittyiv\xc3\xa4t kiinte\xc3\xa4sti t\xc3\xa4h\xc3\xa4n teologiseen suuntaukseen._NEWLINE_Jansenistien vakavahenkinen ja hurskas ilmapiiri veti puoleensa useita aikakauden kulttuuriel\xc3\xa4m\xc3\xa4n merkkihenkil\xc3\xb6it\xc3\xa4. Jean Racine sai kasvatuksensa luostarilla, ja Blaise Pascal puolusti luostaria jesuiittoja vastaan, kun he olivat t\xc3\xb6rm\xc3\xa4yskurssilla jansenistien kanssa. Luostaria suojelleen Arnauld\xe2\x80\x99n suvun j\xc3\xa4senet sijoittuivat yhteiskunnassa hyvin merkitt\xc3\xa4viin teht\xc3\xa4viin, Simon Arnauld de Pomponne toimi jopa Ludvig XIV ministerin\xc3\xa4. Luostarissa toimineet Antoine Arnauld ja Pierre Nicole kirjoittivat tunnetun Port-Royalin logiikan (1662)._NEWLINE_Kuitenkin kun jansenistien taistelu katolisen uskon sis\xc3\xa4ll\xc3\xa4 jatkui, niin Port-Royalen pikkukouluja pidettiin kerettil\xc3\xa4isyyden tahrimina. Vuonna 1679 kiellettiin luostaria vastaanottamasta en\xc3\xa4\xc3\xa4 uusia noviiseja, ja t\xc3\xa4m\xc3\xa4 p\xc3\xa4\xc3\xa4t\xc3\xb6s tuomitsi luostarin katoavaksi. Luostari instituutiona lakkautettiin paavi Klemens XI bullalla vuonna 1708. Nunnat, jotka olivat viel\xc3\xa4 j\xc3\xa4\xc3\xa4neet luostariin, karkotettiin sielt\xc3\xa4 lopullisesti vuonna 1709 ja my\xc3\xb6s itse rakennukset purettiin maan tasalle vuonna 1710.\n_START_SECTION_\nVallankumouksen j\xc3\xa4lkeen\n_START_PARAGRAPH_\nVuodesta 1710 Ranskan vallankumoukseen luostarin alue kuului Pariisin Port-Royal-luostarille.  Papiston omaisuuden takavarikoimisen my\xc3\xb6t\xc3\xa4 luostarialue myytiin kansallisena omaisuutena vuonna 1791. Maa-alue ja erakkomajat myytiin er\xc3\xa4\xc3\xa4lle maanviljelij\xc3\xa4lle. T\xc3\xa4m\xc3\xa4 osa luostarista tuli valtion omaisuudeksi vuonna 1951.  Muu osa tiluksista, jotka muodostuivat eritoten luostarin rakennusten raunioista, myytiin er\xc3\xa4\xc3\xa4lle naiselle, joka oli ollut l\xc3\xa4hell\xc3\xa4 jansenistien maailmaa, rouva Desprez\xe2\x80\x99lle. H\xc3\xa4nen perheens\xc3\xa4 oli omistajana aina vuoteen 1828 asti, jolloin se siirtyi jansenistien er\xc3\xa4\xc3\xa4nlaisen h\xc3\xa4t\xc3\xa4apukassan omistukseen. Kassan asiamies Luis Silvy perusti j\xc3\xa4lleen ilmaisia kouluja, jotka oli tarkoitettu alueen lapsille, ja ne ovat olleet toiminnassa aina vuodesta 1867 l\xc3\xa4htien. T\xc3\xa4m\xc3\xa4n j\xc3\xa4lkeen Port-Royal-yhdistys osti alueet ja hallitsi niit\xc3\xa4 aina vuoteen 2004 saakka, jolloin ne luovutettiin valtion suojelukseen. T\xc3\xa4st\xc3\xa4 suojelusta vastaa valtio kulttuuriministeri\xc3\xb6n v\xc3\xa4lityksell\xc3\xa4. N\xc3\xa4in alue kokonaisuudessaan on nykyisin yleis\xc3\xb6lle avoimena._NEWLINE_Kirjailija Charles Augustin Sainte-Beuve on koonnut lukuisia yksityiskohtia Port-Royalen historiasta. N\xc3\xa4it\xc3\xa4 asioita on esitelty Lausannen akatemialla aina vuodesta 1837 l\xc3\xa4htien eri konferenssien yhteydess\xc3\xa4. Kirjailija saattoi kirjoittaa kolme nidett\xc3\xa4 laajan kirjan Port-Royal-luostarista. T\xc3\xa4t\xc3\xa4 teosta pidet\xc3\xa4\xc3\xa4n nykyisin t\xc3\xa4ydellisimp\xc3\xa4n\xc3\xa4 t\xc3\xa4m\xc3\xa4n apottiluostarin historiana."